MT Il-Ġurnal Uffiċjali tal-Unjoni Ewropea C 180/5

Rapport Finali tal-Uffiċjal tas-Seduta fil-Każ 59120 – Color Line

2012/C 180/05

Dan ir-Rapport Finali tal-Uffiċjal tas-Seduta fil-Każ 59120 – Color Line – huwa ppreżentat skont l-Artikolu 15 tad-Deċiżjoni tal-Awtorità ta’ Sorveljanza tal-EFTA Nru 177/02/COL dwar it-termini ta' referenza tal-Uffiċjali tas-Seduta f'ċerti proċeduri tal-kompetizzjoni.

Il-proċedura u l-abbozz tad-deċiżjoni jagħtu lok għall-osservazzjonijiet li ġejjin.

1. L-introduzzjoni għall-proċedura

Fl-20 ta’ Diċembru 2005 Kystlink AS ressqet ilment quddiem l-Awtorità tal-Kompetizzjoni Norveġiża fir-rigward ta’ ftehimiet tal-port li saru bejn Color Line AS mal-muniċipalitajiet ta' Strömstad u Sandefjord. L-Awtorità ta’ Sorveljanza tal-EFTA (minn hawn ‘il quddiem “l-Awtorità”) ġiet notifikata bil-każ fl-14 ta' Diċembru 2005 permezz tal-awtorità nazzjonali tal-kompetizzjoni u sussegwentement il-każ ġie segwit mill-Awtorità skont ir-regoli stabbiliti fl-avviż tan-netwerk tal-EFTA (1).

Saru spezzjonijiet fl-uffiċċji ta' Color Line AS (minn hawn ’il quddiem “Color Line”), Color Group ASA u O.N. Sunde AS mill-4 sas-6 ta’ April 2006.

2. Il-proċedura bil-miktub

2.1. Dikjarazzjoni ta' Oġġezzjonijiet

Ġiet adottata Dikjarazzjoni ta' Oġġezzjonijiet (minn hawn ‘il quddiem “DO”) mill-Awtorità fis-16 ta' Diċembru 2009. Id-DO ġiet abbozzata bl-Ingliż iżda, wara talba minn Color Line fis-17 ta' Diċembru 2009, ġiet ippreparata verżjoni Norveġiża u ġiet innotifikata lil Color Line fil-5 ta’ Frar 2010.

Color Line bagħtet it-tweġiba tagħha għad-DO, bin-Norveġiż, fit-12 ta' April 2010.

2.2. Partijiet terzi

Żewġ kumpaniji talbu biex ikunu ammessi formalment għall-proċedimenti bħala partijiet terzi interessati. Bi tweġiba għal dawn it-talbiet, l-Uffiċjali tas-Seduta taw dan il-permess lil Fjord Line fid-9 ta’ Frar 2010 u lil Bastø Fosen fit-18 ta’ Mejju 2010. Iż-żewġ partijiet terzi rċevew verżjoni mhux kunfidenzjali tad-DO u t-tweġiba ta’ Color Line għad-DO. Iż-żewġ partijiet terzi issottomettew kummenti bil-miktub. Madankollu, Bastø Fosen biss talbet biex tattendi s-seduta.

2.3. Aċċess għall-fajl

Color Line ingħatat aċċess għall-parti tal-fajl tal-Awtorità li ma kienx fiha informazzjoni kunfidenzjali fil-11 ta' Jannar 2010. Wara li ssolvew il-kwistjonijiet ta’ kunfidenzjalità li kien baqa’, ingħata aċċess għall-bqija tad-dokumenti mid-Direttorat għall-Kompetizzjoni u l-Għajnuna mill-Istat tal-Awtorità (minn issa ’l quddiem “id-Dipartiment CSA”) fid-29 ta’ Jannar 2010. Fil-11 ta' Marzu 2010 Color Line bagħtet talba motivata għal aċċess ulterjuri għall-fajl lill-Uffiċjali tas-Seduta.

L-Uffiċjali tas-Seduta wieġbu fis-26 ta' Marzu 2010, u taw aċċess sħiħ jew parzjali għal ħafna mid-dokumenti mitluba.

Ġiet sottomessa talba motivata addizzjonali għall-aċċess għad-dokumenti minn Color Line fil-21 ta’ Mejju 2010. Il-kumpanija talbet għal aċċess għad-dokumenti kollha mressqa minn partijiet terzi, kif ukoll għad-deċiżjoni tal-Uffiċjali tas-Seduta li jagħtu status ta’ parti terza lil Fjord Line. L-Uffiċjali tas-Seduta nnutaw li, permezz ta’ ittra ddatata s-26 ta’ Mejju 2010, Color Line kienet diġà rċeviet il-kummenti ta’ Fjord Line għad-DO u t-tweġiba għad-DO fil-25 ta’ Mejju 2010. L-Uffiċjali tas-Seduta infurmaw ukoll lil Color Line li l-bqija tal-korrispondenza bejn Fjord Line u l-Awtorità, kif ukoll id-deċiżjoni mingħand L-Uffiċjali tas-Seduta, ma kienx fihom provi ġodda għall-każ. Għalhekk, Color Line ma kellhom l-ebda dritt għal aċċess għal dawn id-dokumenti. Il-kummenti ta’ Bastø Fosen għad-DO u t-tweġiba għad-DO ġew mgħoddija lil Color Line fl-4 ta’ Ġunju 2010 mid-Dipartiment CSA peress li dawn seta’ jkun fihom provi ġodda għall-każ.

3. Il-Proċedura Orali

Is-seduta verbali saret fl-14 ta' Ġunju 2010. Preżenti matul is-seduta kien hemm l-Uffiċjali tas-Seduta, rappreżentanti minn Color Line, id-Dipartiment CSA, id-Dipartiment ghall-Affarijiet Legali u Amministrattivi tal-Awtorità u l-Membru tal-Kulleġġ responsabbli, kif ukoll rappreżentanti mill-Kummissjoni, l-Awtoritajiet tal-Kompetizzjoni Norveġiża u Franċiża u l-parti terza, Bastø Fosen.

Id-Dipartiment CSA ta l-opinjonijiet tiegħu dwar il-każ kif stabbilit fid-DO. Bastø Fosen ippreżentat l-opinjonijiet tagħha wkoll b’sottomissjoni qasira bil-fomm. Il-bqija tal-ħin għad-diskorsi ġie allokat lil Color Line, u r-rappreżentant tagħha tkellem bin-Norveġiż bi traduzzjoni bl-Ingliż.

Ċerti partijiet tal-preżentazzjonijiet kienu magħluqa għall-parti terza, b’mod partikulari parti mill-preżentazzjoni dwar il-mudell industrijali ta’ Color Line, il-preżentazzjoni ta' stħarriġ dwar il-klijenti u l-preżentazzjoni ta' analiżi ekonomika u l-fatturi ta' suċċess għal kompetitur potenzjali.

Ġew ipprovduti reġistrazzjonijiet tas-seduta lil Color Line fuq talba tagħha fl-4 ta’ Mejju 2011.

4. Proċedura wara s-seduta

It-tieni Uffiċjal tas-Seduta f'dan il-każ, Ida Hauger, telqet mill-Awtorità f'Lulju 2010.

Color Line talbet, permezz ta’ ittra ddatata t-12 ta’ Jannar 2011, għal laqgħa dwar is-sitwazzjoni attwali.

Il-laqgħa saret fl-uffiċċji tal-Awtorità fil-15 ta' Frar 2011.

Permezz ta’ posta elettronika fis-6 ta' Mejju 2011, Color Line bagħtet dokument ta’ pożizzjoni lill-Awtorità li jistabbilixxi l-opinjonijiet tagħha dwar il-kwistjonijiet legali ppreżentati mill-Awtorità waqt il-laqgħa dwar is-sitwazzjoni attwali. Color Line ippreżentat id-dokument u l-opinjonijiet tagħha dwar il-każ waqt laqgħa fil-11 ta’ Mejju 2011 fl-uffiċċji tal-Awtorità.

5. L-abbozz tad-Deċiżjoni

L-ambitu tal-ksur identifikat fl-abbozz tad-deċiżjoni sottomess lill-Kumitat Konsultattiv huwa iċken milli fid-DO. Barra minn hekk, it-tul tal-ksur huwa iqsar u l-abbozz tad-deċiżjoni huwa indirizzat lil żewġ impriżi filwaqt li d-DO kellu erba’ destinatarji.

Fid-DO, is-sejba preliminari tal-Awtorità kienet li l-ftehimiet dwar il-port konklużi mal-Muniċipalitajiet ta' Strömstad u Sandefjord kellhom l-għan u l-effett li jipprevjenu, jirrestrinġu jew joħolqu distorsjoni fil-kompetizzjoni għall-kuntrarju tal-Artikolu 53 (1) taż-ŻEE u ma jissodisfawx il-kundizzjonijiet stipulati fl-Artikolu 53 (3) tal-Ftehim ŻEE. L-Awtorità kienet tal-fehma preliminari wkoll li Color Line abbużat mill-pożizzjoni dominanti tagħha fis-suq rilevanti. L-Awtorità qieset li dan il-ksur beda fl-1 ta' Jannar 1994 u kienu għadu għaddej. Id-DO kienet indirizzata lil Color Line AS, Color line transport AS, Color Group ASA u O.N. Sunde AS.

Fl-abbozz tad-deċiżjoni, issa indirizzat lil Color Line AS u Color Group AS, l-Awtorità ssib li Color Line kisret l-Artikoli 53 u 54 tal-Ftehim ŻEE minħabba d-drittijiet esklussivi fit-tul li kienet tgawdi minħabba l-ftehim tal-port ikkuntrattat mal-Muniċipalità ta' Strömstad, mill-1 ta' Jannar 1994 sal-20 ta' Diċembru 2005. Fir-rigward tal-Artikolu 53, l-abbozz tad-deċiżjoni ma għadux isib restrizzjoni tal-kompetizzjoni minħabba l-għan. L-abbozz tad-deċiżjoni huwa indirizzat ukoll lil Color Group AS bħala riżultat tal-influwenza deċiżiva tagħha fuq is-sussidjarja posseduta kollha tagħha Color Line AS mill-1 ta' Ottubru 1998 sal-20 ta' Diċembru 2005.

Fl-opinjoni tiegħi, l-abbozz tad-deċiżjoni fih biss oġġezzjonijiet li fir-rigward tagħhom Color Line ngħatat l-opportunità li tesprimi l-fehmiet tagħha.

Nikkonkludi li d-dritt ta’ Color Line li tinstema’ ġie rrispettat fil-każ preżenti.

6. Konklużjoni

Nikkunsidra li d-drittijiet tad-destinatarji li jinstemgħu ġew irrispettati.

Florence SIMONETTI Uffiċjal tas-Seduta

(1) Avviż dwar kooperazzjoni fi ħdan in-Netwerk tal-EFTA ta’ Awtoritajiet tal-Kompetizzjoni, ĠU C 227, 21.9.2006, p. 10 u s-Suppliment taż-ŻEE tal-ĠU 47, 21.9.2006, p. 1.